“ไทยพาณิชย์ฯ” ออกหนังสือเตือน PACE ผิดนัดชำระหนี้ 2.65 พันลบ. ขีดเดดไลน์จ่ายภายใน 15 วัน!
"ไทยพาณิชย์ฯ" ออกหนังสือเตือน PACE ผิดนัดชำระหนี้ 2.65 พันลบ. ขีดเดดไลน์จ่ายภายใน 15 วัน!
"ไทยพาณิชย์ฯ" ออกหนังสือเตือน PACE ผิดนัดชำระหนี้ 2.65 พันลบ. ขีดเดดไลน์จ่ายภายใน 15 วัน!
21 ต.ค. 2562

บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE เปิดเผยว่า ที่ประชุมคณะกรรมการบริษัทเมื่อวันที่ 18 ต.ค.62 รับทราบการได้รับหนังสือบอกกล่าวให้ชำระหนี้ (หนังสือบอกกล่าว) จากธนาคารไทยพาณิชย์ จำกัด (มหาชน) หรือ SCB โดยสถานการณ์การผิดนัดชำระหนี้ ณ วันที่ 18 ตุลาคม 2562 จำนวน 2,645,126,806.88 บาท
โดยบริษัทจะเร่งดำเนินการปรึกษาและเจรจากับธนาคารในการจัดทำแผนการปรับปรุงโครงสร้างทางการเงินและการบริหารจัดการหนี้ของบริษัท ให้เป็นไปอย่างมีประสิทธิภาพและเสถียรภาพต่อไป โดยคาดว่าจะสามารถแจ้งความคืบหน้าการหารือเกี่ยวกับรายละเอียดของแผนดังกล่าวต่อตลาดหลักทรัพย์แห่งประเทศไทย (ตลท.) ได้ภายในเดือน พฤศจิกายน 2562
ทั้งนี้ หนังสือบอกกล่าวของ SCB ลงวันที่ 18 ตุลาคม 2562 โดยเรียกให้บริษัทชำระหนี้จำนวน 2,645,126,806.88 บาท ที่ถึงกำหนดภายใน 15 วันนับแต่วันที่ได้รับหนังสือฉบับดังกล่าว ซึ่งตรงกับวันที่ 2 พฤศจิกายน 2562 ซึ่งเป็นวันหยุดทำการ ดังนั้น วันครบกำหนดชำระหนี้จะเลื่อนไปเป็นวันทำการถัดไป คือ วันที่ 4 พฤศจิกายน 2562
สำหรับวงเงินที่ผิดนัดชำระหนี้จำนวน 2,645,126,806.88 บาท ประกอบด้วย
1.การผิดนัดชำระหนี้ตามสัญญาสินเชื่อหมุนเวียนซึ่งมีตั๋วสัญญาใช้เงินประกอบ (P/N) มีวงเงินสินเชื่อ 1,200,000,000 บาท ฉบับลงวันที่ 2 ตุลาคม 2560 และสัญญาสินเชื่อหมุนเวียนซึ่งมีตั๋วสัญญาใช้เงินประกอบ (P/N) มีวงเงินสินเชื่อ 1,800,000,000 บาท และ 13,500,000 เหรียญสหรัฐ (คิดเป็น 448,650,000 บาท) ฉบับลงวันที่ 12 ตุลาคม 2560 โดยมีมูลหนี้ตามหนังสือบอกกล่าวให้ชำระหนี้ 2,261,012,987.57 บาท ที่ครบกำหนดชำระวันที่ 17 ตุลาคม 2562
2.ผิดนัดชำระหนี้ตามสัญญาสินเชื่อวงเงิน 500,000,000 บาท ฉบับลงวันที่ 8 มีนาคม 2560 โดยมีมูลหนี้ตามหนังสือบอกกล่าวให้ชำระหนี้ 139,059,949.18 บาท วันที่เริ่มผิดนัดชำระหนี้ 17 ตุลาคม 2562
3.ผิดนัดชำระหนี้ตามสัญญาสินเชื่อวงเงิน 3,000,000,000 บาท ฉบับลงวันที่ 11 กรกฎาคม 2560 โดยมีมูลหนี้ตามหนังสือบอกกล่าวให้ชำระหนี้ 245,053,870.13 บาท วันที่เริ่มผิดนัดชำระหนี้ 17 ตุลาคม 2562
อย่างไรก็ตามการที่บริษัทผิดนัดชำระหนี้กับธนาคาร ตามมูลหนี้ดังกล่าว มีผลให้เกิดการผิดนัดในมูลหนี้อื่นที่บริษัท และบริษัทย่อยของบริษัท มีต่อธนาคาร และ/หรือ เจ้าหนี้รายอื่น ๆ ด้วย รวมจำนวน 9,227,026,619.42 บาท ประกอบด้วย
ทั้งนี้ หนี้สินรวมทั้งหมดของบริษัท และบริษัทย่อย ณ วันที่ 30 มิถุนายน 2562 เป็นเงินทั้งสิ้น 20,819,046,056 บาท แบ่งเป็น เจ้าหนี้การค้าและเจ้าหนี้อื่น 2,718,765,301 บาท , เงินรับล่วงหน้าและเงินมัดจำรับจากลูกค้า 3,185,422,071 บาท , หนี้สินหมุนเวียนและไม่หมุนเวียนอื่น 954,183,484 บาท และหนี้สินที่มีภาระดอกเบี้ย 13,960,675,200 บาท
โดย PACE ระบุว่าบริษัทจะเร่งดำเนินการปรึกษาและเจรจากับธนาคาร ในการจัดทำแผนการปรับปรุงโครงสร้างทางการเงินและการบริหารจัดการหนี้ของบริษัท ให้เป็นไปอย่างมีประสิทธิภาพและเสถียรภาพต่อไป และเพื่อหาแนวทางให้สามารถดำเนินธุรกิจได้ตามปกติและรักษามูลค่าทางธุรกิจของบริษัทไว้
รวมถึงคงไว้ซึ่งระดับความสามารถในการแข่งขันทางธุรกิจ ทั้งนี้ หากแผนการปรับปรุงโครงสร้างทางการเงิน และการบริหารจัดการหนี้ของบริษัท สำเร็จลุล่วงไปได้ด้วยดี จะทำให้บริษัทสามารถดำเนินการก่อสร้างโครงการอสังหาริมทรัพย์ที่อยู่ระหว่างการพัฒนาโครงการให้แล้วเสร็จได้
สำหรับการรับผิดชอบในการชำระหนี้ของบริษัท กับธนาคาร อาจจะส่งผลกระทบต่อสถานะการเงินและความสามารถในการชำระหนี้ของบริษัทเนื่องจากหนี้จำนวนดังกล่าวที่บริษัท ต้องชำระคืนมีมูลค่าสูง แต่อย่างไรก็ตามหลังจากแผนการปรับปรุงโครงสร้างทางการเงินและการบริหารจัดการหนี้ของบริษัท สำเร็จลุล่วงไปได้ด้วยดี อาจส่งผลให้การดำเนินการก่อสร้างโครงการอสังหาริมทรัพย์ที่หยุดการก่อสร้างมาเป็นเวลาพอสมควร จะสามารถดำเนินการก่อสร้างโครงการอสังหาริมทรัพย์ที่อยู่ระหว่างการพัฒนาโครงการให้แล้วเสร็จได้โดยเหตุการณ์ดังกล่าวไม่ส่งผลกระทบต่อการดำเนินธุรกิจในส่วนที่เกี่ยวกับอาหารและเครื่องดื่ม
ด้านตลท. เตือนให้ผู้ลงทุนศึกษาข้อมูลการผิดนัดชำระหนี้ของ PACE ด้วยความระมัดระวังก่อนตัดสินใจลงทุน เนื่องจากบริษัทและบริษัทย่อยผิดนัดชำระหนี้รวม 2,645 ล้านบาท ครบกำหนดชำระเมื่อวันที่ 17 ตุลาคม 2562 คิดเป็น  12.55% ของสินทรัพย์รวม ณ วันที่ 30 มิถุนายน 2562 ซึ่งต้องชำระหนี้ภายในวันที่ 4 พฤศจิกายน 2562
นอกจากนี้การผิดนัดดังกล่าว เป็นผลให้เกิดการผิดนัดในมูลหนี้อื่น (Cross Default) โดยที่เจ้าหนี้ยังมิได้ส่งหนังสือบอกกล่าวให้ชำระหนี้ รวม 9,227 ล้านบาท คิดเป็น 43.76% ของสินทรัพย์รวม
ขณะที่บริษัทจะเร่งดำเนินการปรึกษาและเจรจากับเจ้าหนี้เพื่อจัดทำแผนปรับปรุงโครงสร้างทางการเงินและการบริหารจัดการหนี้  โดยจะแจ้งความคืบหน้าภายในเดือนพฤศจิกายน 2562 รวมถึงปัจจุบันบริษัทหยุดการก่อสร้างโครงการอสังหาริมทรัพย์ และเหตุการณ์ดังกล่าวไม่ส่งผลกระทบต่อธุรกิจอาหารและเครื่องดื่ม
ด้านราคาหุ้น PACE ณ เวลา 10.15 น. อยู่ที่ระดับ 0.07 บาท ลบ 0.01 บาท หรือ 12.50% สูงสุดที่ระดับ 0.07 บาท ต่ำสุดที่ 0.07 บาท ด้วยมูลค่าการซื้อขาย 0.52 ล้านบาท